
U   I M E   R E P U B L I K E   H R V A T S K E

P R E S U D A


[bookmark: _Hlk182901593]Visoki prekršajni sud Republike Hrvatske, u vijeću sastavljenom od sudaca Maria Soljačića kao predsjednika vijeća, te Marjane Rajić i Tomislava Tomašića kao članova vijeća, uz sudjelovanje višeg sudskog savjetnika - specijalista Željka Kudrića, kao zapisničara, u prekršajnom postupku protiv okrivljenika Zorana Mikulandre, zbog prekršaja iz članka 23. stavak 1. točka 3. i stavka 3. Zakona o higijeni hrane i mikrobiološkim kriterijima za hranu ("Narodne novine", broj: 83/2022), odlučujući o žalbi tužitelja Državnog inspektorata Republike Hrvatske, Područni ured Split, Ispostava u Šibeniku, podnijetoj protiv presude Općinskog prekršajnog suda u Splitu, broj: Pp- 11529/2024-3 od 29. siječnja 2025, na sjednici vijeća održanoj 25. veljače 2026., 

p r e s u d i o   j e
	

Odbija se kao neosnovana žalba tužitelja Državnog inspektorata Republike Hrvatske, Područni ured Split, Ispostava u Šibeniku i potvrđuje se prvostupanjska presuda. 

Obrazloženje


1. Pobijanom prvostupanjskom presudom okrivljenik Zoran Mikulandra, oslobođen je od optužbe na temelju članka 161. stavka 6. Prekršajnog zakona, zbog prekršaja iz članka 23. stavak 1. točka 3. i stavka 3. Zakona o higijeni hrane i mikrobiološkim kriterijima za hranu, činjenično opisanog u izreci presude, s obrazloženjem da djelo, kako ga je tužitelj opisao, po propisu nije prekršaj.

2. Istom presudom odlučeno je da troškovi prekršajnog postupka padaju na teret proračunskih sredstava prvostupanjskog suda. 

3. Protiv navedene presude tužitelj je pravodobno podnio žalbu zbogpogrešne primjene materijalnog prava, navodeći da da je pozivanjem na članak 11. stavak 1. Zakona o higijeni hrane i mikrobiološkim kriterijima za hranu izvršenim u sklopu činjeničnog opisa prekršaja obuhvatio i pozivanje na članak 6. stavak 2. Uredbe (EZ) broj 852/2004, u kojem je implementiran navedeni članak. 

4. Žalba je neosnovana.

5. Visoki prekršajni sud Republike Hrvatske, kao drugostupanjski sud, na temelju čl. 202. st. 1. Prekršajnog zakona („Narodne novine“, broj: 107/2007., 39/2013., 157/2013., 110/2015., 70/2017., 118/2018. i 114/2022.), ispitivao je pobijanu prvostupanjsku presudu iz osnova i razloga iz kojih se ona pobija žalbom i po službenoj dužnosti te je utvrdio da nisu počinjene povrede na koje ukazuje žalitelj.

6. Prema činjeničnom opisu optužnog prijedloga, okrivljeniku je stavljeno na teret da je dana 27. travnja 2024 godine, putem internetskih stranica društvene mreže "facebook" oglasio prodaju proizvoda životinjskog podrijetla (kokošja jaja), a da prethodno nije ishodovao Rješenje nadležnog tijela, Ministarstvo poljoprivrede, Uprave za veterinarstvo i sigurnost hrane o registraciji objekta, kako je određeno člankom 11. stavkom 1. Zakona o higijeni hrane i mikrobiološkim kriterijima za hranu ("Narodne novine" broj 83/22) u kojem se navodi da je subjekt u poslovanju s hranom obavezan registrirati svaki objekt, u kojem se obavlja djelatnost u bilo kojoj fazi proizvodnje, prerade i distribucije hrane, čime je počinjen prekršaj iz članka 23. stavka 1. točke 3. i stavka 3. Zakona o higijeni hrane i mikrobiološkim kriterijima za hranu.

7. Međutim, ovako formuliran činjenični opis djela nije potpun. Djelo, kako je opisano, ne predstavlja prekršaj, budući da u činjeničnom opisu nije navedena Uredba (EZ) br. 852/2004 i njezin relevantan članak koji uređuje registraciju objekata. Radi se o prekršaju blanketne naravi, jer se prekršajna odgovornost veže uz povredu blanketne norme (propisa) koja dopunjuje biće prekršajnog djela, što je izostalo u činjeničnom opisu djela, a što je valjano obrazložio i prvostupanjski sud.

8. Slijedom navedenog, djelo, za koje se okrivljenik optužnim prijedlogom optužuje, kako je opisano, po propisu nije prekršaj.

9. Stoga, po ocjeni ovog suda navodi žalbe, ne dovode u sumnju ispravnost i zakonitost odluke prvostupanjskog suda, te je pravilno i osnovano prvostupanjski sud na temelju čl. 161. st. 6. Prekršajnog zakona, ispitujući optužni prijedlog, donio presudu kojom je okrivljenika oslobodio od optužbe za terećeni prekršaj, jer djelo za koje se optužuje, kako je opisano, po propisu nije prekršaj.

10. Zbog naprijed izloženih razloga, na temelju čl. 205. Prekršajnog zakona, odlučeno je kao u izreci.
U Zagrebu 25. veljače 2026.

Zapisničar :                                                                 Predsjednik vijeća:
			                                                               
Željko Kudrić, v. r.                                        		   Mario Soljačić, v.r.	   

	Presuda se dostavlja Općinskom prekršajnom sudu u Splitu u 4 otpravaka: za spis, okrivljenika i tužitelja.
                                                                Za točnost otpravka - ovlašteni službenik
               Upraviteljica zajedničke sudske pisarnice:

